ID-DEĊIŻJONI TAL-KUMMISSJONI
tal-5 ta' Lulji 2004
fuq il-pożizzjoni tal-Komunità dwar l-emenda ta' l-Appendiċi għall-Anness 6 mal-Ftehim bejn il-Komunità Ewropea u l-Konfederazzjoni Żvizzera dwar il-kummerċ fi prodotti agrikoli
(2004/660/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni 2002/309/KE, Euratom tal-Kunsill, u tal-Kummissjoni f'dak li għandu x'jaqsam mal-Ftehim fuq Kooperazzjoni Xjentifika u Teknoloġika ta' l-4 ta' April 2002 fuq il-konklużjoni ta' seba' Ftehimiet mal-Konfederazzjoni Żvizzera (1), u b'mod partikulari t-tieni sottoparagrafu ta' l-Artikolu 5(2) ta' din,
Billi:
(1)
Il-Ftehim bejn il-Komunità Ewropea u l-Konfederazzjoni Żvizzera fuq il-kummerċ fi prodotti agrikoli, aktar 'il quddiem imsejjaħ il-“Ftehim Agrikolu”, ġie fis-seħħ fl-1 ta' Ġunju 2002.
(2)
L-Artikolu 6 tal-Ftehim Agrikolu jwaqqaf Kumitat Konġunt għall-Agrikoltura responsabbli mill-amministrazzjoni tal-Ftehim Agrikolu u biex jiżgura li dan jopera mingħajr diffikultajiet.
(3)
L-Artikolu 11 tal-Ftehim Agrikolu jipprovdi li l-Kumitat Konġunt għall-Agrikoltura jista' jiddeċiedi li jemenda Annessi 1 u 2 u l-Appendiċi għall-Annessi l-oħra tal-Ftehim.
(4)
Il-pożizzjoni tal-Komunità li għandha tittieħed mill-Kummissjoni fil-Kumitat Konġunt għall-Agrikoltura dwar l-emendi fl-Appendiċi għandha tkun iddefinita.
(5)
Il-miżuri li għalihom qed isiru provvedimenti f'din id-Deċiżjoni huma skond l-opinjoni tal-Kumitat Permanenti fuq Żrieragħ u Materjal tat-Tnissil għall-Agrikoltura, l-Ortikultura u x-Xjenza tal-Foresti,
IDDEĊIDIET KIF ĠEJ:
Artikolu 1
Il-pożizzjoni tal-Komunità li għandha tiġi adottata mill-Kummissjoni fil-Kumitat Konġunt għall-Agrikoltura imwaqqaf bl-Artikolu 6 tal-Ftehim bejn il-Komunità Ewropea u l-Konfederazzjoni Żvizzera dwar il-kummerċ fi prodotti agrikoli għandha tkun ibbażata fuq l-abbozz tad-Deċiżjoni tal-Kumitat Konġunt għall-Agrikoltura anness ma' din id-Deċiżjoni.
Artikolu 2
Konformi mar-regoli ta' proċedura tal-Kumitat Konġunt għall-Agrikoltura, din id-deċiżjoni għandha tiġi ffirmata f'isem il-Komunità Ewropea minn:
-
Miċhael Sċannell, bħala kap tad-delegazzjoni għall-affarijiet ta' kompetenza tad-Direttorat Ġenerali Saħħa u Protezzjoni tal-Konsumatur;
-
Hans-Ċhristian Beaumond, bħala Segretarju tal-Kumitat Konġunt għall-Agrikoltura.
Artikolu 3
Id-deċiżjoni tal-Kumitat Konġunt għall-Agrikoltura għandha tiġi ppubblikata fil-Ġurnal Uffiċjali ta' l-Unjoni Ewropea wara li tiġi adottata.
Magħmula fi Brussell, fil-5 ta' Lulji 2004.